Il-Pjattaforma tal-Organizzazzjonijiet Maltin tad-Drittijiet Umani (PHROM) fi stqarrija qalet li hija r-responsabbilità tal-Gvern li jassigura li t-tfal jingħataw il-protezzjoni u l-kura neċessarja. F’reazzjoni għall-aħbar tal-mewt tat-tifla Niġerjana li kellha sebgħa snin, il-PHROM qalet fi stqarrija li tinsab ixxukjata bl-aħbar u qalet li dan il-każ jimmerità bl-ogħla livell ta’ skrutinju u attenzjoni. L-għaqdiet qalu li meta Stat jagħmel arranġamenti biex it-tfal jitpoġġew f’xi istituzzjoni li mhix tiegħu, l-Istat ma jinħelisx mid-dmirijiet tiegħu. Komplew jisħqu li l-awtoritajiet għandhom iwettqu investigazzjoni fil-mewt, b’rabta partikolari dwar jekk kienx hemm xi miżuri li setgħu ttieħdu biex it-tifla ma tmutx. Saħqu li dan jgħin biex tinżamm il-fiduċja fl-istituzzjonijiet Maltin li jieħdu ħsieb familji vulnerabbli.